Urmareste Modifică dimensiunea fontului: Play

Bucureşti, 2 feb /Agerpres/ - Senatorul Gabriel Oprea s-a prezentat, marţi, la Comisia juridică pentru a studia dosarul de la DNA şi pentru a-şi prezenta punctul de vedere.



El este însoţit de senatorul UNPR Florentina Jipa.



Comisia juridică a Senatului analizează, marţi, cererea privind încuviinţarea începerii urmăririi penale a lui Gabriel Oprea, urmând să întocmească ulterior un raport consultativ, pe care îl va înainta Biroului permanent pentru a fi introdus pe ordinea de zi a plenului.



Conform procedurii, Oprea poate să îşi studieze dosarul la Comisia juridică. El le-a cerut anterior colegilor parlamentari să voteze cererea de urmărire penală transmisă de DNA, pe motiv că nu ar trebui prelungită perioada necesară stabilirii adevărului.



Potrivit unor surse parlamentare, avocatul lui Gabriel Oprea ar fi solicitat Comisiei juridice a Senatului restituirea dosarului referitor la acesta la DNA, pe motiv că doi procurori nu ar fi avut competenţa să facă cercetări în acest caz.



Procurorul-şef al DNA, Laura Codruţa Kovesi, a cerut sesizarea Senatului pentru formularea cererii de efectuare a urmăririi penale faţă de Gabriel Oprea, fost viceprim-ministru pentru Securitate Naţională şi ministru al Afacerilor Interne, în legătură cu săvârşirea a două infracţiuni de abuz în serviciu cu obţinere de foloase necuvenite pentru sine sau pentru altul în perioada în care a deţinut funcţia ministerială.



Conform DNA, infracţiunea de abuz în serviciu constă în folosirea resurselor umane şi materiale ale Ministerului Afacerilor Interne pentru a asigura, în mod nelegal, însoţirea deplasărilor efectuate de ministru cu echipaje ale poliţiei rutiere. AGERPRES/(AS - autor: Cătălina Barbu, editor: Claudia Stănescu)